DA Den Europæiske Unions Tidende CE 65/254

(2004/C 65 E/269)

SKRIFTLIG FORESPØRGSEL E-2987/03

af Erik Meijer (GUE/NGL) til Kommissionen

(9. oktober 2003)

Om: Mangelfuld kontrol med maksimalgrænseværdien for restkoncentrationer (MRL) af giftige stoffer og kombinationer af giftige stoffer i nektariner og druer fra lande i EU

1. Er Kommissionen klar over, at undersøgelser foretaget af de nederlandske organisationer Stichting Natuur en Milieu, Vereniging Milieudefensie og den alternative forbrugersammenslutning Goede Waar & Co har vist, at der er konstateret betydelige overskridelser af restkoncentrationer af giftige stoffer og af endnu farligere kombinationer af forskelle former for giftige stoffer i nektariner og druer fra EU-medlemsstaterne Spanien, Italien og Grækenland, som navnlig sælges i internationale lavprisvarehuses filialer?

2. Er Kommissionen særlig opmærksom på frugt, som spises med skal, hvorved restkoncentrationerne af de giftige stoffer i højere grad end ved skrællet frugt ophobes i det menneskelige legeme?

3. Kan Kommissionen bekræfte, at sprøjtningen af frugttræer og -buske i EU-medlemsstaterne atter stiger og dermed risikoen for, at der er restkoncentrationer af giftige stoffer i importeret frugt fra lande inden for eller uden for EU?

4. I hvor stor en procentdel af de kontrollerede partier er maksimalgrænseværdien for restkoncentrationer blevet overskredet ifølge aktuelle resultater af nationale kontrolprogrammer — som koordineres af Fællesskabet — for restkoncentrationer af pesticider i henholdsvis korn, grønsager og frugt?

5. Hvad gør Kommissionen og medlemsstaterne for — bl.a. ved hjælp af det hurtige varslingssystem — i form af harmoniserede retningslinjer yderligere at forbedre medlemsstaternes indberetninger vedrørende overtrædelse af maksimalgrænseværdierne for pesticider i fødevarer af vegetabilsk oprindelse og regelmæssigt at gribe ind for at sikre alle forbrugere i EU en maksimal grad af beskyttelse?

6. Agter Kommissionen at træffe supplerende foranstaltninger for at bringe en eventuel tilbagegang i fødevaresikkerheden til ophør og forbedre kontrollen med fødevaresikkerheden?

Kilde: Det nederlandske dagblad »de Volkskrant« af 24.9.2003.

Svar afgivet på Kommissionens vegne af David Byrne

(19. november 2003)

Kommissionen er ikke vidende om de undersøgelser, som det ærede parlamentsmedlem nævner.

I den risikovurdering, der foretages ved fastsættelsen af maksimalgrænseværdierne for restkoncentrationer (MRL), og ved evalueringen af indberetningerne fra systemet for hurtig varsling om fødevarer skelner Kommissionen mellem frugt, der spises med skal og frugt, der spises uden skal.

I den EF-koordinerede rapport om restkoncentrationer af pesticider, som kan findes på Kommissionens websted, varierer antallet af overskridelser af MRL mellem 2 og 5 %. Intet peger mod en stigende tendens til forkert brug af plantebeskyttelsesprodukter, hverken inden for eller uden for EU.

Resultaterne i den seneste EF-koordinerede rapport for 2001 viser et gennemsnitligt antal overskridelser på 3,9 %. Tallet varierer i medlemsstaterne mellem 1,3 og 9,1 %.

Det skal bemærkes, at maksimalgrænseværdierne for restkoncentrationer ikke er toksikologiske grænseværdier, og at en overskridelse heraf ikke nødvendigvis er et fødevaresikkerhedsanliggende. Maksimalgrænseværdierne fastsættes på grundlag af (i) bevis for, at korrekt anvendelse af plantebeskyttelsesprodukter medfører restkoncentrationer i den høstede afgrøde, og (ii) bevis for, at denne restkoncentration ikke medfører en risiko for forbrugeren. I de fleste tilfælde er maksimalgrænseværdierne fastlagt på et niveau, der ligger betydeligt under risikoniveauet. Hvis der i systemet for hurtig varsling om fødevarer indberettes en overskridelse af en maksimalgrænseværdi, foretages der en risikovurdering. Hvis der er en umiddelbar risiko for forbrugerne, udstedes der en advarsel. Når Kommissionen via EU's Levnedsmiddel- og Veterinærkontor foretager kontrolbesøg i medlemsstaterne, behandles spørgsmålet om varslinger systematisk.

Derudover foreslås det i Kommissionens forslag til Europa-Parlamentets og Rådets forordning om maksimalgrænseværdier for pesticidrester i vegetabilske og animalske produkter (1) at styrke overvågnings-og kontrolforanstaltningerne i medlemsstaterne.

(1) KOM(2003) 117 endelig.